Nacionalne političke partije jedini su legitimni predstavnici konstitutivnih naroda

*Negacija*

Članovi tima: Enida Dučič i Mirza Hasić

Uvod

*Nacionalne političke partije su jedini legitimni predstavnici konstitutivnih naroda* teza je koja se veoma često čuje i koristi u političkom i društvenom životu Bosne i Hercegovine. Zagovornici ove teze se, ovisno motivima, kao i argumentaciji koju upotrebljavaju kako bi svoj stav i dokazali, mogu se svrstati u dvije osnovne skupine:

* jedni za potvrdu navedene teze koriste trenutno ustavno uređenje naše države uspostavljeno Daytonskim mirovnim sporazumom te s tim povezano unutrašnje ustrojstvo države (sa dva entiteta i jednim distriktom te deset kantona u jednom od entiteta)
* drugi argumentaciju za odbranu gornje teze crpe iz strukture stanovništva BiH, naglašavajući pritom da BiH nije “klasična nacionalna država” kao većina država u Evropi upravo zbog činjenice da u njoj žive tri naroda (Bošnjaci, Srbi i Hrvati), kao i ostali (pod ovim razumijevaju pripadnike nacionalnih manjina te građane koje se nacionalno ne opredjeljuju).

Zagovornici ove tvrdnje, bez obzira iz kojih, gore navedenih, motiva, često se pozivaju na činjenicu da je Ustav BiH u svojoj Preambuli kao konstitutivne narode označio Bošnjake, Srbe i Hrvate koji se zajedno sa ostalim i građanima BiH, prema “općem načelu” demokratije, što je pravo na demokratsko odlučivanje, ostvaruju kroz “legitimne političke predstvanike”. Ova teza se nadalje pojačava nespornim “argumentom” da vlast u državi proističe iz naroda i pripada narodu pa je savim logično da su jedini “pravi” i “legitimni predstavnici naroda” upravo nacionalne partije.

Ipak, mi smatramo da je ovakav stav neosnovan te da zagovornici ove teze nemaju uporište za ovakve teze niti u historijsko-pravnom razvoju Bosne i Hercegovine, niti u uporednim političko-pravnim sistemima, a posebno ne u državama članicama Evropske unije koje su za našu državu iznimno važne zbog činjenice da i sama BiH teži ka priključenju istoj. U prilog ovoj konstataciji se pridodaje i činjenica da brojne države koje se, kao i BiH, smatraju kompleksno multietničkim, ne oslanjaju isključivo na nacionalne političke partije, niti ih cijene kao jedine legitimne predstavnike konkretnih etničkih skupina. U nastavku našeg rada kroz pravno i politički utemeljenu argumentaciju potkrijepit ćemo naše gore navedene tvrdnje.

**Pojam politička partija**

Ovakva teza se prvenstveno može osporavati uzimanjem u obzir same definicije političkih partija koja prema Enciklopediji Leksikografskog zavoda Miroslava Krleža glasi da: “(…) *termin partija znači da partije nastaju kao dijelovi pluralističke cjeline i da izražavaju posebne interese pojedinih dijelova društva. Istodobno moraju biti sposobne za neparcijalan pristup cjelini, te vladati u ime cjeline i sa stajališta općega interesa.[[1]](#footnote-1)* “

Ono što ova definicija jasno i precizno naglašava je da, iako političke partije imaju obavezu da se zalažu za i štite interese konkretnog i posebnog dijela društva, one istovremeno moraju vlasti pristupiti neparcijalno, te zahtjeve te skupine ostvariti tako što će voditi računa o interesima ostatka društva kao cjeline. Ukoliko se ovakva definicija političkih partija dovede u kontekst zadovoljavanja potreba građana – državljana jedne zemlje, onda se može utvrditi da su te potrebe svakako mnoge veće od onih na koje ih reduciraju nacionalne političke partije. Naime, djelatnost nacionalih partija ukazuje veću tendenciju ka zaštiti nacionalnog kao vitalnog i kolektivnog interesa, što je svakako iznimno važno, no ne na uštrb drugih prava kao sto su socijalna, ekonomska, kulturna i druga. Ova prava takvim singularnim pristupom i djelatnošću prelaze u posve drugi plan, što je nedopustivo imajući na umu da se radi o općim društvenim potrebama svakog pojedinca koje su kao takve zagarantovane i zaštićene u okvirima svake moderne demokratske države.

**Pitanje konstitutivnosti u uporednoj praksi**

**Građanska država** s principom jedan čovjek – jedan glas, je najviša tekovina najrazvijenijih zapadnih društava**.** Nasuprot ovako postavljenom terminu građanin – pojedinac u očima komunista je značila „buržujsku vrijednost” preko koje buržoazija, u ime tobožnje jednakosti, manipuliše masama kako bi dobijala legitimitet za svoju vlast. Lenjin ju je kao takvu odbacio te umjesto toga zastupao koncept “narodne demokratije”**.** Temelj države nije građanin nego narod, a temelj naroda je radnik koji kroz komunističku partiju ostvaruje interese u nacionalnoj državi. [[2]](#footnote-2)

Isti su princip **preuzeli i jugoslovenski komunisti koji su BiH uredili kao republiku tri ravnopravna naroda,** građana i drugih manjina koji u njoj žive. Dejtonski mirovni sporazum, a ujedno i Ustav BiH uvodi termin konstitutivni narodi BiH kao zamjenu za tzv. “ravnopravne narode” koji su kao takvi normirani u Ustavu SRBiH. Iz semantičkog smisla riječi “konstituisati” /lat. constituere- napravi, izgraditi/ proizilazi da “konstitutivni narodi” konstituišu (odnosno da su izgradili) BiH, što je s obzirom na historijski razvitak BiH zapravo netačno. Ovakav termin “konstitutivni narodi” svoje uporište ima isključivo u “boljševičkoj” praksi i kao takav ne egzistira nigdje u Evropi osim u BiH.

Zagovornici definicije “konstitutivnih naroda” ističu činjenicu da BiH nije “klasična” nacionalna država kao druge države u Evropi zbog svog multietničkog karaktera, pa samim tim nema mjesta principu *jedan čovjek - jedan glas*, te brane princip konstitutivnosti ovakvog oblika navodeći da u BiH egzistira sistem tzv. konsocijacije, usljed čega se primat za vlast daje nacionalnim partijama pod izgovorom da one jedino mogu odgovorno i uspješno zastupati interese pojednih etničkih skupina u državi. Međutim, ovakve tvrdnje nemaju svoje uporište u uporednom pravu. Naime, pored BiH, postoje i druge multietničke države koje su organizovane kao građanske države po gore navedenom principu, a pritom zadovoljavaju interese svih etničkih skupina na njihovom teritoriju.

Dakle, i Švicarska, Belgija, Velika Britanija, Španija, kao i Crna Gora, samo su neke od multietničkih država koje su, sa izuzetkom Belgije, organizirane kao građanske države po principu *jedan čovjek – jedan glas*. Ovakvo političko uređenje one uspješno održavaju upravo dominantnim djelovanjem građanskih političkih partija, a ne nacionalnih. Kako bismo ovaj argument adekvatno potkrijepili, detaljnije ćemo to pojasniti na konkretnom primjeru Crne Gore.

Crnu Goru smo kao referent odabrali iz prostog razloga sto se radi o balkanskoj zemlji koja je u velikoj mjeri i historijski i politički dijelila sudbinu Bosne i Hercegovine, kao i zbog same specifičnosti i kompleksnosti etničkih odnosa između zemalja bivše Jugoslavije. Prema posljednjem popisu stanovništva ove zemlje, ono se sastoji od 44% Crnogoraca, 28% Srba, 8,6% Bošnjaka, 4,9% Albanaca, itd[[3]](#footnote-3). Dakle, jasno vidimo da je Crna Gora multietnička zemlja u kojoj nijedan od naroda ne čini više od 50% stanovništva. Pa ipak, radi se o građanskoj državi, u kojoj glas svakog građanina ima jednaku vrijednost, i u kojoj se vlast formira demokratskim principom – većine u parlamentu. “Predstavnici Bošnjaka” u Crnoj Gori su dio vlasti, ali vlast se, po Ustavu, može formirati i bez njih. Jednako kao i bez “legitimnih predstavnika” Srba, pa čak i većinskih Crnogoraca, sto ustvari znači da u Crnoj Gori, iako postoje nacionalne političke partije, ipak prevladavaju građanske partije, koje su upravo te koje osvajaju izbore iz godina u godinu. Na to najbolje ukazuje i sam podatak da je Demokratska partija socijalista Crne Gore (DPS) na vlasti u ovoj državi, samostalno ili u koalicijama, od prvih višestranačkih izbora održanih 1990.g, pa sve do danas. Zbog navedenih podataka, lako zaključujemo da, uprkos obitavanju različitih etničkih skupina u Crnoj Gori, koje su pritom vrlo slične etnicitetu same BiH, nacionalne političke partije nisu jedni legitimni predstavnci tih skupina, već da to uspješno mogu činiti i posve drugačije organizirane partije.

**Djelovanje nacionalnih partija na uštrb manjina**

Analizirajući nadalje i samu Preambulu najvažnijeg političko-pravnog akta Bosne i Hercegovine, primijetit ćemo kako Ustav u kategoriju konstitutivnih naroda ubraja tri ranije spomenute i opće poznate etničke skupine, no naglašava i tu specifičnu kategoriju *ostalih*, koja zajedno sa spomenutim narodima čini ravnopravnu zajednicu. Potpuno je razumljivo da usljed historijsko-političkih prilika, te spomenute podjeljenosti, pripadnici tri konstitutivna naroda smatraju nacionalne partije najlegitimnijim zaštitnicima i predstavnicima svojih interesa. Na to ih navodi i sama djelatnost ovih stranaka, koja je svakako primarno orijentisana ka rješavanju pitanja primarno nacionalne prirode.

Međutim, vraćajući se na trenutak na prethodno navednu ustavnu definiciju naroda koji navodno ravnopravno čine BiH, smatramo neophodnim postaviti jedno naizgled prosto pitanje: *A šta je sa ostalima?* "Ostali" naime uključuju Rome, Jevreje i druge manjine, te one koji odluče da se ne svrstaju ni u jednu etničku grupu. Neosporiva je činjenica da navedene skupine u suštini ne učestvuju u većoj mjeri u političkim djelatnostima i obnašanju vlasti u BiH. To je, svakako, vrlo kompleksna tema koja pruža mogućnost iscrpnog debatiranja, na čemu mi, usljed drugačije tematike ovog rada, nećemo detaljno elaborirati, osim pojedinosti koje služe jačanju onog što zagovaramo.

S obzirom na to da nacionalne političke partije svoju angažiranost usmjeravaju ka pitanjima i problemima krajnje nacionalne prirode, a pritom prevladavaju bh. političkom scenom još od prvih višestranačkih izbora, javlja se problem potpune nezastupljenosti manjina u BiH, iako im samo ustavno uređenje, kao i izvorni tekst tog dokumenta, obećavaju ravnopravnost. To vrlo jasno oslikava izjava dugogodišnjeg člana Vijeća nacionalnih manjina BiH **Nedžada Jusića, koji je od nedavno i osnivač prve** političke stranke u BiH sa prefiksom najbrojnije nacionalne manjine **‘Stranka Roma i ostalih’. On je naglasio da:** “ **(…)**Moramo biti politički faktor u ovom društvu, jer ako niste politički faktor u društvu, onda vas niko ozbiljno ne prihvata i ne želi o vama ni da raspravlja ozbiljno, a kamoli da uđete u neke postojeće programe,  prvenstveno u raspodjele određenih aktivnosti, odnosno budžeta koji bi trebalo ravnomjerno da se rasporede za potrebe građana.“[[4]](#footnote-4)

Nekonstitutivni građani nisu u fokusu niti jedne nacionalne političke partije jer se nijedna od njih kroz svoju platformu, program rada ili strategiju ozbiljnije ne bavi pitanjem nacionalnih manjina ili pitanjem nekonstitutivnih građana, što se u neku ruku smatra logičnim i razumljvim – nacionalno opredjeljena stranka će svakako nastojati da se bori za interese naroda kojeg zastupa. Međutim, problem nastaje onda kada u društvu zavlada nepokolebljivo mišljenje o nacionalnim partijama kao jedinim legitimmnim predstavnicima konstitutivnih naroda, koji s obzirom na činjenicu da su mnogo brojniji, samim tim čine i veliku većinu glasačkog tijela države. Zbog toga političkim sistemom uveliko dominiraju isključivo na ovakav način opredjeljene stranke, usljed čega se svi ostali pripadnici društva “guraju” u pozadinu do te mjere da gube svoju obećanu političku ravnopravnost.

**Koje interese naroda u BiH su nacionalne stranke “legitimno zastupale”?**

Građani jedne države u istoj ostvaruju svoja raznovrsna prava. Prava i slobode građana jedne države su:građanska, politička, ekonomska i socijalna te prava vezana za životnu sredinu. Ona podrazumijevaju slobodu vjeroispovijesti, nacionalnog i etničkog opredjeljenja, upotrebe jezika, slobodu medija i štampe, te druga prava zagarantirana Ustavom i drugim međunarodnim dokumentima koji su BiH faktički dodatak Ustavu, te koji imaju supremaciju u primjeni u odnosu na domaće zakonodavstvo.

Postavlja se shodno tome pitanje koja su to nacionalna prava i kako se ona štite te u kakvoj su koleraciji sa gore pobrojanim pravima. U Ustavu BiH nigdje se ne pominje šta to ustvari predstavlja tzv. pitanje “nacionalnog interesa” za razliku od ranijeg Ustava SRBiH koji je na jasan način utvrđivao šta podrazumijeva to isto pitanje.

Amandmanom LXX, tač. 10. prvi put u novijoj ustavnoj historiji BiH obrazuje se Savjet za pitanje ostvarivanja ravnopravnosti naroda i narodnosti BiH. Istim Amandmanom navedena su i pitanja koja će Savjet moći razmatrati: ravnopravnost jezika i pisma; organiziranje i djelovanje kulturnih ustanova i institucija koje imaju poseban značaj za ispoljavanje i afirmaciju nacionalnih osobenosti pojedinih naroda i narodnosti i donošenje propisa kojima se osigurava ostvarivanje ustavnih odredbi kojima su izričito utvrđeni principi ravnopravnosti naroda i narodnosti.[[5]](#footnote-5)

S obzirom na sadašnju ustavnu strukturu BiH uspostavljenu Dejtonskim ustavom u situaciji kada postoje domovi naroda, Predsjedništvo BiH kao kolektivni organ, Vijeće ministara koje odluke donosi sa potrebnom većinom sa ugrađenim etničkim principom neophodno bi bilo definisanje nacionalnog interesa, odnosno šta on zapravo predstavlja jer u ovakvoj situaciji faktički svaka odluka kako Vijeća ministara i Predsjedništva BiH, tako i odluke Parlamenta BiH i FBiH prolaze kroz “filter zaštite nacionalnog interesa”.[[6]](#footnote-6) To u modernoj ustavnoj praksi ne postoji nigdje u Evropi, i što svakako samu državnu strukturu čini “tromom i neefikasnom”.

U ovakvoj situaciji postavlja se logično pitanje - *zašto samo nacionalne partije imaju “eksluzivitet” u zastupanju nacionalnog interesa konstitutivnih naroda?* Po našem mišljenju nacionalni interes, koji nažalost nije niti definisan, je već zaštićen i samom strukturom države i načinom odlučivanja unutar njenih organa vlasti, pa onda samim tim aposutno ne stoji teza da su nacionalne partije jedini legitimni predstavnici konstitutivnih naroda. Smatramo da bilo bi zanimljivo da zagovornici ove teze, s druge strane, izađu sa podacima na koji način su to nacionalne političke partije zastupale nacionalne interese konstitutivnih naroda, te šta je to čime su bitno i konkretno unaprijedile ukupni položaj etniciteta odnosno konstitutivnog naroda čije interese zastupaju jer je neosporivo da su od momenta formiranja BiH kao nezavisne države upravo one bile u poziciji vlasti, a promjena nije uočljiva.

Dakle, cijeneći gore navedeno vidljivo je da to mogu biti i partije drugačije orijentacije i ideologije kao što su na primjer socijcaldemokratske, liberalne ili partije tzv. centra.

**Zaključak**

Dakle, uzimajući sve prethodno navedeno u obzir zaključujemo da nacionalne političke partije **NISU I NE MOGU BITI** jedini legitimni predstavnici konstitutivnih naroda. Pored nacionalnih interesa, građani kao pojedinci, pa slijedstveno tome i narodi kao kolektiviteti, imaju i čitav niz drugih prava i interesa, koja su socijalne, ekonomske, kulturne i druge prirode, te koje kao građani jedne savremene demokratske države treba da ostvaruju. Takve interese, uključivo i nacionalne, mogu zastupati i druge političke opcije kojima građani, bez obzira na to kojoj etničkoj skupini pripadaju, daju povjerenje na slobodnim, fer i demokratskim izborima.

Sam termin *konstitutivni narodi*, kao što smo prethodno naglasili u tekstu, uistinu ne egzistira u ovakvom obliku ni u jednoj državi Evrope, pa čak i šire, već kao takav predstavlja recidiv boljševizma, i to samo u Bosni i Hercegovini, koji po našem mišljenju već zastario i nedovoljno je adaptiran političkim prilikama koje dominiraju u modernom društvu. Stoga smatramo da se ovakav sistem naprosto treba napustiti, te se radije orijentisati na uvođenje sistema građanske države, i to po sistemu *jedan čovjek – jedan glas*, kako se to čini u drugim multietničkim državama, koje se zahvaljujući tome ne suočavaju sa istim izazovima i problemima koji nažalost postoje u našoj državi usljed čega joj onemogućavaju konkretan razvoj i napredak. Uzimajući nadalje u obzir skoro 30ogodišnje iskustvo političkog života, može se bez ikakve sumnje zaključiti da su nacionalne političke partije dominirale bh. političkom scenom, a pritom u tom period nije došlo ni do kakve konkretne promjene u pogledu odnosa između konstitutivnih naroda, te smanjanja nezadovoljstva po pitanju njihovog položaja i predstavljenosti. Shodno tome smatramo da nacionalne partije očito nisu jedino rješenje za ovo specifično stanje.

U tom smislu, mišljenja smo da je prijeko potrebno razvijati svijest o neophodnosti navedenih promjena i jačanja vizije o građanskoj država koja će kao takva adekvatnije štititi sva prava svih svojih građana bez obzira na razlike koje među njima postoje.

Više o ovoj temi možete pronaći na sljedećim linkovima:

<https://www.enciklopedija.hr/natuknica.aspx?id=49237>

<http://www.portal-udar.net/do-kraja-marta-ocekuje-se-registracija-prve-politicke-partije-roma-u-bih/>

<https://www.ibn-sina.net/images/pdf/znakovi/18_19/047_OMER_IBRAHIMAGIC.pdf>

Nešković, Radomir, *Nedovršena država – politički sistem Bosne i Hercegovine*, *Judith Illerhues*, 2013.g

<https://www.dnevnik.ba/teme/konstitutivnost-naroda-u-temeljima-bih>

UTJECAJ ETNICITETA NA POLITIČKO ODLUČIVANJE U POSTDEJTONSKOJ BOSNI I HERCEGOVINI – Magistarski rad Vildana Klapuh,Sarajevo, 2018 <http://fpn.unsa.ba/b/wp-content/uploads/2020/01/MASTER-TEZA-KLAPUH-VILDANA-1.pdf>

<https://www.slobodnabosna.ba/vijest/70516/europska_vrijednost_ili_komunistichko_naslijedje_gdje_osim_u_bih_jos_postoje_konstitutivni_narodi.html>,

1. <https://www.enciklopedija.hr/natuknica.aspx?id=49237>, pristupljeno dana 6.4.2020.g [↑](#footnote-ref-1)
2. <https://www.slobodna-bosna.ba/vijest/70516/europska_vrijednost_ili_komunistichko_naslijedje_gdje_osim_u_bih_jos_postoje_konstitutivni_narodi.html>, pristupljeno dana 6.4.2020.g [↑](#footnote-ref-2)
3. [Službeno izvješće Zavoda za statistiku Crne Gore - MONSTATA o rezultatima popisa 2011.g.](http://www.monstat.org/userfiles/file/popis2011/saopstenje/saopstenje%281%29.pdf) [Page white acrobat.png](https://hr.wikipedia.org/wiki/Datoteka:Page_white_acrobat.png)([**PDF**](https://hr.wikipedia.org/wiki/Portable_Document_Format)) [↑](#footnote-ref-3)
4. <http://www.portal-udar.net/do-kraja-marta-ocekuje-se-registracija-prve-politicke-partije-roma-u-bih/>, pristupljeno 7.4.2020.g [↑](#footnote-ref-4)
5. Ibrahimagić, Omer*, Savremni ustavni položaj naroda u Bosni i Hercegovini* (<https://www.ibn-sina.net/images/pdf/znakovi/18_19/047_OMER_IBRAHIMAGIC.pdf>, pristupljeno dana 7.4.2020.g) [↑](#footnote-ref-5)
6. Nešković, Radomir, *Nedovršena država – politički sistem Bosne i Hercegovine*, *Judith Illerhues*, 2013 [↑](#footnote-ref-6)